રેલવેનું યોગ્ય સંચાલન સરકાર માટે માથાનો દુખાવો બની રહ્યું છે. રોજના સરેરાશ ત્રણ કરોડ ટન માલસામાનની હેરફેરમાંથી વર્ષે ૧.૨૭ હજાર કરોડની આવક થતી હોવા છતાં રેલવે મંત્રાલય પાસે ખાસ કશું બચતું નથી. યુપીએ સરકારના કાર્યકાળ દરમિયાન એક આરટીઆઈમાં મળેલી વિગતો ચોંકાવનારી હતી. આરટીઆઈમાં જણાવ્યા મુજબ રેલ ભાડાં વધાર્યા બાદ થતી આવકમાંથી ૬૫ ટકા હિસ્સો તો રેલવેના વિવિધ વિભાગોની ખોટ પૂરવા વપરાય છે. બાકીની રકમમાંથી ૧૦ ટકા સમારકામમાં, ૫ ટકા કર્મચારી યોજનાઓમાં, ૫ ટકા સુરક્ષા પાછળ અને વધેલી ૧૫ ટકા રકમ રેલવેના આધુનિકીકરણ માટે વપરાય છે. એનો અર્થ એ થયો કે, અગાઉની સરખામણીએ વધુ ભાડું ચૂકવવા છતાં પણ પેસેન્જરને તેનો કોઈ ફાયદો મળતો નથી કે નથી રેલવે દ્વારા મુસાફરોને અપાતી સુવિધાઓમાં કોઈ વધારો થતો.